“Так, у большасці сваёй студэнты, якія вучацца на платнай аснове, самі для сябе шукаюць месца працы, яны маюць вольны дыплом, — гаворыць дэкан філфака. — Існуе меркаванне, што платнікі вучацца не вельмі добра, маюць нізкія балы. А ў Алены Ляшчэні крыху іншая гісторыя. Яна мела добрыя паказчыкі ў вучобе. Да таго ж гэтая студэнтка ўжо мама, у яе падрастае маленькае дзіця. Відавочна, што размеркаванне дасць ёй магчымасць атрымаць пэўныя сацыяльныя гарантыі, быць абароненай дзяржавай. Ёй не трэба бегаць, шукаць работадаўца. З першых дзён, як толькі на факультэце пачала абмяркоўвацца тэма будучага размеркавання, гэтая студэнтка прыйшла і сказала, што будзе адназначна размяркоўвацца. Між іншым дзяўчына — мінчанка, размеркавалі яе ў Мінск. Таму яна вельмі задаволена, што ўсё так склалася”.